L 188/2
FI
Euroopan unionin virallinen lehti
27.7.2023
(6)
Kuluttajien turvallisuutta käsittelevä tiedekomitea (SCCS) antoi 26.–27. kesäkuuta 2012 pitämässään täysistunnossa (3) lausunnon vastauksena komission pyyntöön, joka koski erikseen merkittävien hajusteallergeenien luettelon päivittämistä.
Tiedekomitea vahvisti, että asetuksen (EY) N:o 1223/2009 liitteessä III olevissa viitenumero­ kohdissa 45 ja 67–92 luetellut hajusteallergeenit ovat edelleen merkityksellisiä.
Lisäksi se yksilöi 56 uutta hajusteal­ lergeeniä, jotka ovat selvästi aiheuttaneet allergioita ihmisissä ja joita ei tällä hetkellä tarvitse merkitä erikseen.
(7)
Tiedekomitean lausunnon perusteella voidaan päätellä, että sen yksilöimien uusien hajusteallergeenien käytöstä voi aiheutua riski ihmisten terveydelle ja että kuluttajille olisi tiedotettava näiden hajusteallergeenien esiintymisestä.
Asetuksen (EY) N:o 1223/2009 liitteeseen III olisi sen vuoksi lisättävä velvollisuus merkitä kyseiset hajusteallergeenit erikseen, kun niiden pitoisuus on yli 0,001 prosenttia valmisteissa, joita ei huuhdella pois, ja yli 0,01 prosenttia valmisteissa, jotka huuhdellaan pois.
Lisäksi sellaisia hajusteaineita, jotka ovat pre- ja pro-hapteeneja, jotka voivat muuttua tunnetuiksi kosketusallergeeneiksi ilmahapetuksen tai bioaktivoinnin kautta, olisi kohdeltava hajusteal­ lergeeneja vastaavina, ja niihin olisi sovellettava samoja rajoituksia ja muita sääntelyvaatimuksia.
(8)
Johdonmukaisuuden ja selkeyden vuoksi on myös tarpeen saattaa ajan tasalle tietyt hajusteallergeeneja koskevat nykyiset viitenumerokohdat asetuksen (EY) N:o 1223/2009 liitteessä III yhdenmukaistamalla aineiden yleiset nimet mainitun asetuksen 33 artiklassa tarkoitetun ainesosien yleisten nimien luettelon viimeisimmän version kanssa ja ryhmittelemällä samankaltaiset aineet yhteen viitenumerokohtaan.
Lisäksi silloin, kun aineella on useita yleisiä ainesosien nimiä, erillistä merkitsemistä koskevassa vaatimuksessa olisi vahvistettava nimi, jota on käytettävä 19 artiklan 1 kohdan g alakohdassa tarkoitetussa ainesosaluettelossa, jotta merkinnät olisivat yksinkertaisempia ja kuluttajaystävällisempiä ja jotta helpotettaisiin talouden toimijoiden ja kansallisten viranomaisten työtä.
(9)
Kattavuuden ja selkeyden vuoksi on myös tarpeen saattaa ajan tasalle tietyt asetuksen (EY) N:o 1223/2009 liitteessä III jo olevat hajusteallergeeneja koskevat viitenumerokohdat lisäämällä niihin isomeerejä ja täydentämällä ja muuttamalla vastaavia CAS- ja EY-numeroita, mikä helpottaisi talouden toimijoiden ja kansallisten viranomaisten työtä.
(10)
Koska hajusteallergeenien luettelon päivitys johtaa todennäköisesti siihen, että joissakin asetuksen (EY) N:o 1223/2009 liitteessä III olevissa viitenumerokohdissa on jatkossa sekä nyt olemassa olevia että uusia rajoituksia, on tarpeen ensinnäkin edellyttää, että talouden toimijat jatkavat voimassa olevien rajoitusten soveltamista, ja toisaalta antaa toimijoille kohtuullinen aika saattaa toimintansa uusien rajoitusten mukaiseksi.
(11)
Talouden toimijoille olisi annettava kohtuullisesti aikaa sopeutua uusiin rajoituksiin ja tehdä tarvittavat muutokset valmisteiden koostumukseen ja säiliöihin, jotta voidaan varmistaa, että ainoastaan uudet vaatimukset täyttäviä kosmeettisia valmisteita saatetaan markkinoille.
Talouden toimijoille olisi myös annettava kohtuullisesti aikaa poistaa markkinoilta kosmeettiset valmisteet, jotka eivät täytä uusia vaatimuksia ja jotka oli saatettu markkinoille ennen uusien merkintäsäännösten soveltamista.
Kun otetaan huomioon, että allergista kosketusihottumaa kehittyy suhteellisen pienelle ja vakaalle prosenttiosuudelle väestöstä ja että uusia erikseen merkittäviä hajusteallergeeneja ja vaatimusten kohteena olevia kosmeettisia valmisteita on huomattavan paljon, siirtymäajaksi olisi vahvistettava tapauksen mukaan kolme ja viisi vuotta.
(12)
Tässä asetuksessa säädetyt toimenpiteet ovat kosmeettisten valmisteiden pysyvän komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla Muutetaan asetuksen (EY) N:o 1223/2009 liite III tämän asetuksen liitteen mukaisesti.
(3) SCCS (Kuluttajien turvallisuutta käsittelevä tiedekomitea), Opinion on fragrance allergens in cosmetic products (SCCS/1459/11), 26.– 27. kesäkuuta 2012.